મારા અભ્યાસકાળ દરમિયાન રાવજીના કવિવ્યક્તિત્વએ મને આકષ્યોં હતો અને મોહિત કર્યો હતો. મારામાં ફૂટી રહેલી કવિતાની કુંપળે મને રાવજીનું સર્ગવિશ્વ સંપડાવી આપ્યું તેમ કાવ્ય સામીપ્ય પણ મેળવી-કેળવી આપ્યું. આ પ્રબળ કાવ્યપુરુષ સાથેના પરોક્ષ કાવ્યવ્યાસંગથી મારામાં સર્જનવિષયક સમજ તથા કવિતાની વિભાવનાવિષયક નૂતન અભિજ્ઞા કેળવાયાં. રાવજીના સર્જનક્ષેત્રમાં વારંવાર જેમ હું વિહરતો ગયો તેમ મારામાં તેની કવિતાકલાનાં તેમજ ગદ્યકલાનાં નિત્ય નવીન પાતાળો ઉજાગર થતાં ગયાં અને કાવ્યસમજ વિષયક નવાં નવાં રહસ્યો ઉદ્દઘાટિત થતાં ગયાં. ત્યારથી આજદિન સુધી રાવજીની સર્જન-સૃષ્ટિને એનાં અનેકવિધ પરિમાણો અને પરિણામો સાથે હું અવલોકતો રહ્યો છું. આ મહાનિબંધના નિમિત્તમાં રાવજી દ્વારા વારંવાર પુરસ્કારાયેલી, રમ્ય, નિજી, નિતાંત મૌલિક અને વિલક્ષણ સિસૃક્ષાને જોવા-તપાસવાનું ઔત્સુક્ય રહેલું છે. આ ઉપરાંત અન્ય કારણો પણ છે જેમણે મને આ મહા નિબંધાર્થ શોધકાર્ય કરવાને પ્રેર્યો છે.